આજે વળી એક અત્યન્ત રળિયામણે સ્થળે બેસીને હું આ પત્ર લખી રહી છું. મારી બારીમાંથી, અરે ખુરશી ઉપર બેઠાં-બેઠાં પણ હિમાદ્રિ શિખરોની અનન્ત માળા જણાયા કરે છે ! ને ગિરિમાળાનું નામ પણ યથાર્થ રીતે ‘ધવલ ધાર’ પાડવામાં આવેલું છે. બરફથી આચ્છાદિત શિખરો, તેમજ રંગબેરંગી વનશ્રીથી વિરાજમાન હિમાલયની પર્વતાવલિ એવી સ્વસ્થતાથી, એવી દબદબાથી, અને એવી પરમશાન્તિથી અચળતાપૂર્વક આસન જમાવીને ગોઠવાયેલી છે કે તેથી સાથે સરખાવતાં માનવીનું જીવન સાવ ક્ષુલ્લક, વિહ્વળ, આછકલું અને અસ્થિર ભાસે છે !